16 ปีแห่งความหลัง (2511)

✨🌟  **16 ปีแห่งความหลัง (2511)**

* **ประเภท :** **Biography / Drama / Music**
* **ผู้กำกับ :** อนุมาศ บุนนาค
* **บทประพันธ์ :** ชีวประวัติบางส่วนของ สุรพล สมบัติเจริญ
* **บทภาพยนตร์ :** อนุมาศ บุนนาค
* **ผู้ถ่ายภาพ :** สมาน ทองทรัพย์สิน
* **ผู้สร้างฉาก :** สอาด คุปตาลักษณ์
* **อำนวยการสร้าง :** โรม บุนนาค
* **บริษัทผู้สร้าง :** รามาภาพยนตร์
* **จัดจำหน่าย :** ร่วมใจฟิล์ม
* **วันที่เข้าฉาย :** 6 ธันวาคม 2511 ฉายที่โรงภาพยนตร์ควีนส์
* **ระบบถ่ายทำ :** ภาพยนตร์สี 16 มม. ให้เสียงพากย์สด

## **เรื่องย่อ**

*ภาพยนตร์จากชีวิตจริงที่หวานชื่นและขื่นขม ของราชาเพลงลูกทุ่ง สุรพล สมบัติเจริญ*
*ฟัง 8 เพลงเอกจากเสียงร้องของ สุรพล สมบัติเจริญ ในระบบมาตรฐานโลก 35 ม.ม.เสียงในฟิล์ม ร่วมด้วยวงดนตรีสุรพล สมบัติเจริญ*
ลำดวล สมบัติเจริญ กับ การะเวก เพื่อนสนิท เดินทางจากสุพรรณมากรุงเทพฯ หา จ่าโทแต้ม นักดนตรีในกองดุริยางค์ทหารอากาศ เพื่อหางานทำ ที่บ้านของจ่าโทแต้ม มี จ่าโทโปร่ง เพื่อนสนิทอีกคนอาศัยอยู่ด้วย จ่าโทแต้มให้การต้อนรับลำดวลกับการะเวกอย่างดี และเมื่อทราบว่าลำดวลได้ลาออกจากการเป็นนักเรียนจ่าทหารเรือ และลาออกจากการเป็นครูที่สุพรรณแล้ว ก็หาทางช่วยเหลือ ได้พาลำดวลไปพบ ร.ท.ปราโมทย์ นายของตนเพื่อฝากเข้าทำงานในกองทัพอากาศ

ร.ท.ปราโมทย์ ได้ตั้งค่ายมวยชื่อ ค่ายเลือดชาวฟ้า ได้รับลำดวลกับการะเวกเข้าทำงาน โดยบรรจุ ลำดวล เข้าทำงานในฝ่ายโยธา กองทัพอากาศ พร้อมกับแนะนำให้ลำดวลหัดมวยเพื่อหาลำไพ่พิเศษ จ่าตรีอ่อน ผู้ควบคุมดูแลนักมวยในค่าย
ชอบพอสนิทสนมกับลำดวลและการะเวกเป็นพิเศษ สาเหตุเพราะทั้งสามคนชอบรำวง เมื่อมีคณะรำวงมาตั้งใกล้ๆ ค่ายอ่อนก็เป็นตัวการทำให้ลำดวลกับการะเวกได้หนีไปรำวงด้วยทุกคืน

จิ๋มลิ้ม หัวหน้าคณะรำวงชอบพอกับอ่อน เมื่อลำดวลได้แต่งเพลงรำวงไว้และอยากที่จะแสดงผลงานของตัว ก็ได้รับการสนับสนุนจากจิ๋มลิ้มเป็นอย่างดี เพลงชูชกสองกุมาร ของลำดวลได้รับกาารต้อนรับที่ดีจากประชาชนที่มารำวง ในคืนหนึ่ง ร.ท.ปราโมทย์ มาพบทั้งสามเข้า ทำให้ทั้งสามคนตกใจมาก แต่ ร.ท.ปราโมทย์ กลับแสดงความยินดีกับผลงานเพลงของลำดวล และย้ายลำดวลเข้าสู่กองดุริยางค์ทหารอากาศ

ที่กองดุริยางค์ทหารอากาศ ในระยะแรกลำดวลทำงานอยู่ฝ่ายการเงิน ได้รับยศเป็นจ่าตรี การะเวกและจ่าอ่อนก็ย้ายตามมาด้วย เนื่องจากบ้านพักเต็มทั้งสามคนจึงต้องมาขออาศัยที่บ้านพักของ จ่าแต้ม ที่บ้านของจ่าแต้มทั้งสามคนได้รับการขูดรีด และกดขี่จาก "นางแหว" เมียจ่าแต้มที่มีนิสัยเห็นแก่ตัวและปากร้ายเป็นที่สุด ทั้งสามคนได้หาทางแก้เผ็ดยายแหวทุกครั้ง ที่กองดุริยางคืทหารอากาศลำดวลได้รับความสนับสนุนจากนักร้องนักแต่งเพลงรุ่นพี่ ทำให้มีโอกาสแสดงผลงานที่แต่งและร้อง จนประชาชนให้ความนิยม และได้เปลี่ยนชื่อใหม่เป็น สุรพล สมบัติเจริญ

การครองรักของสุรพล และศรีนวลเต็มไปด้วยความราบรื่น และชื่นชมของเพื่อนๆ คือ อ่อน การะเวก และจิ๋มลิ้ม ผลงานเพลงของสุรพล เป็นที่ชื่นชอบของประชาชน จนสามารถตั้งวงดนตรีของตัวเอง และได้ ทองใบ รุ่งเรือง มาร่วมคณะด้วย
ฐานะความเป็นอยู่ของสุรพลดีขึ้น มีบ้านใหม่ และตั้งร้านธูปหอมสุรพล สมบัติเจริญ ความแตกร้านของชีวิตคู่เกิดขึ้นเมื่อ "จันทรา" สาวสวนแตงแฟนเพลงของสุรพลได้กลายมาเป็นเงาแห่งความเข้าใจผิดของศรีนวล และการที่สุรพลทำตัวสนิทสนมกับแฟนเพลงกับประชาชนที่นิยมในตัวเขา ทำให้ศรีนวลไม่เข้าใจในตัวเขามากขึ้น ยิ่งมีเสียงพูด เสียงล่ำลือ ทำให้ศรีนวล คิดมาก เกิดความหึงหวง และทะเลาะกับสุรพลบ่อยครั้งขึ้น สุรพลยอมตามใจ ศรีนวล พยายามตีตัวออกห่างจากประชาชน
สุรพล อ้างเหตุผลที่ประชาชนเริ่มเสื่อมความนิยมในตัวเขา วงดนตรีของเขา ให้ศรีนวลฟัง แต่ศรีนวลก็ไม่เข้าใจหาว่าสุรพลอ้างเรื่องงานบังหน้าเพื่อที่จะได้ติดต่อกับจันทรา และแฟนเพลงสาวๆ อย่างเดิม ทั้งสองคนเริ่มต้นทะเลาะเบาะแว้งกันอีกครั้ง ศรีนวลจึงตัดสินใจหาทางเอาชนะสุรพล อีกทั้งเป็นการประท้วงให้กับความรักของตนเอง ศรีนวลหนีออกจากบ้านมาหา พนอ เพื่อนรัก ขอให้ช่วยเหลือหาบ้านเช่า หาผู้ชายมาเป็นเพื่อนเพื่อให้ สุรพลหึงหวง จะได้ตามง้อขอคืนดี พนอเองแม้จะไม่เห็นด้วยกับความคิดของศรีนวล แต่ก็จำใจที่จะต้องให้ความช่วยเหลือ

## **นักแสดง**

* **มิตร ชัยบัญชา – สุรพล สมบัติเจริญ**
* **เพชรา เชาวราษฎร์ – ศรีนวล สมบัติเจริญ**
* **สมควร กระจ่างศาสตร์**
* **รุจน์ รณภพ**
* **มาลี เวชประเสริฐ**
* **ชูศรี มีสมมนต์**
* **พฤหัส บุญ-หลง**
* **พูนสวัสดิ์ ธีมากร**
* **ทานฑัต วิภาตโยธิน**
* **สุคนธ์ คิ้วเหลี่ยม**
* **ดาวน้อย ดวงใหญ่**
* **แป๊ะอ้วน**
* **ชื้นแฉะ**
* **ชาญ มีศรี**
* **กันทิมา ดาราพันธ์**
* **ทองใบ รุ่งเรือง**

## **เกร็ด**

* ภาพยนตร์เรื่องนี้สร้างจากชีวประวัติบางส่วนของ สุรพล สมบัติเจริญ ราชาเพลงลูกทุ่ง ตั้งแต่ก่อนเข้าวงการ กระทั่งเริ่มร้องเพลงกับวงดนตรีพรชัย ณ วังใหม่ แล้วจึงเป็นวงดนตรีสุรพล สมบัติเจริญ ได้พบรักกับ ศรีนวล และแต่งงานกัน ต่อมาก็เริ่มมีปัญหาไม่เข้าใจกันกระทั่งต้องปรับความเข้าใจ และถึงวันสุดท้ายของชีวิตสุรพลจากการถูกยิงในวันที่ 16 สิงหาคม 2511

* ภาพยนตร์เรื่องนี้มีเพลงประกอบมีทั้งหมด 8 เพลง เป็นบทเพลงอมตะของ สุรพล สมบัติเจริญ เสียงร้องเพลงในภาพยนตร์ใช้เสียงจริงของสุรพลทั้งหมด และชื่อภาพยนตร์เรื่องนี้คือชื่อเพลงที่ดังมากของสุรพล

* ภาพยนตร์เรื่องนี้เป็นภาพยนตร์ฟิล์ม 16 มม. ให้เสียงพากย์สด และได้เพิ่มสีสันด้วยการใส่ฉากเพลง 35 มม. ประกอบเรื่องเอาไว้ ซึ่งเป็นธรรมเนียมนิยมของหนังไทยหลายเรื่องในยุคก่อนที่จะกลายเป็นยุคฟิล์ม 35 มม. อย่างเต็มตัว โดยเวลาฉายในโรงภาพยนตร์ ตัวหนังซึ่งเป็นฟิล์ม 16 มม. จะฉายด้วยเครื่องฉาย 16 มม. โดยมีนักพากย์คอยพากย์เสียงสดๆ แต่เมื่อถึงฉากเพลงซึ่งมีเสียงเพลงในฟิล์ม จะสลับไปฉายด้วยเครื่องฉาย 35 มม. บางครั้งหนัง 16 มม. ที่มีฉากเพลง 35 มม. แบบนี้มักเรียกล้อเล่นกันในวงการว่า หนัง 51 มม. (16+35)

* ภาพยนตร์เรื่องนี้ออกฉายครั้งแรกเมื่อวันที่ 6 ธันวาคม 2511 ที่โรงหนังควีนส์ วังบูรพา ดูระยะห่างจากที่สุรพลเสียชีวิต จะเห็นว่าเพียง 3 เดือนกว่าๆเท่านั้น ซึ่งภาพยนตร์ไทยในสมัยนั้นถ่ายทำกันรวดเร็วมาก

* ในเวลาไล่เลี่ยกันนั้นเองก็มีภาพยนตร์ชีวประวัติของ สุรพล สมบัติเจริญ อีกเรื่องออกฉายคือภาพยนตร์เรื่อง *สุรพลลูกพ่อ (2511)* แสดงโดย บรรจบ เจริญพร เป็นสุรพล และ โสภา สถาพร เป็นศรีนวล แต่ไม่ประสบความสำเร็จเท่าภาพยนตร์เรื่องนี้ [1]

* คล้อยหลังอีกเพียง 2 ปี มิตร ชัยบัญชา ผู้แสดงเป็นสุรพลก็มาเสียชีวิตอย่างไม่คาดฝันเช่นกันโดยตกจากเฮลิคอปเตอร์ขณะถ่ายฉากปิดกล้องภาพยนตร์ที่เขากำกับเองเรื่อง *อินทรีทอง (2513)*